Foto’s: Kitsfeite oor die Notre Dame-katedraalFoto: (AP Photo/Thibault Camus) Notre-Dame de Paris, die wêreldberoemde Middeleeuse Rooms-Katolieke katedraal in die hartjie van Parys in Frankryk, is in 1345 voltooi nadat daar byna 200 jaar vantevore met bouwerk begin is. Die katedraal is Maandagaand erg beskadig in ŉ brand. Die katedraal word beskou as een van Parys se bekendste toeristeaantreklikhede en lok jaarliks sowat 13 miljoen besoekers. Dit is egter nie net ŉ historiese monument en deel van ŉ Wêrelderfenisgebied nie, maar word ook bestempel as die “huis van God en die woning van die mense”. Maurice de Sully, biskop van Parys, het die idee gehad om die katedraal te laat bou en konstruksie is in 1163 begin tydens die regering van koning Louis VII. Die katedraal, wat beskou word as een van die beste voorbeelde van die Franse Gotiese argitektuur, is tydens die Franse rewolusie erg beskadig. Napoleon Bonaparte is in 1804 in die katedraal as keiser van Frankryk ingehuldig. Die Notre Dame-katedraal Dinsdagoggend (16 April 2019) ná die brand. (Foto: AP Photo/Kamil Zihnioglu) Die katedraal het weer aandag begin trek nadat Victor Hugo se roman, Notre-Dame de Paris, later vertaal as The Hunchback of Notre-Dame, in 1831 gepubliseer is. Daar is in die 1840’s met restourasie- en skoonmaakwerk begin. Die katedraal is 130 m lank, 48 m wyd en 35 m hoog. Die twee kloktorings is 68 m hoog en daar is 380 trappe om die bokant van die katedraal te bereik. Die dak wat nou verwoes is, was van hout gemaak en die houtraamwerk is van 1 300 eikebome gemaak. Die binne-area van die katedraal is sowat 4 800 m². Daar is talle onvervangbare artefakte en kunswerke wat in die katedraal bewaar word. Een hiervan is die “heilige kroon” wat glo die doringkroon was wat op Jesus se kop geplaas is toe hy gekruisig is. Dié reliek kon saam met talle ander waardevolle artefakte uit Maandag se brand gered word.